b"\n_START_ARTICLE_\nJohn D'Amico\n_START_SECTION_\nKariera\n_START_PARAGRAPH_\nD'Amico je bil doma\xc4\x8din iz Toronta. V hokeju se je za\xc4\x8del udejanjati kot igralec v drugorazredni mladinski kategoriji, a je kmalu ugotovil, da igralska kariera ni zanj. Kmalu se je preizkusil v sojenju hokejskih tekem in za\xc4\x8dutil strast do sojenja. Pot ga je vodila v ligi THL in OHA, dokler se ni preizkusil na ekshibicijski tekmi lige NHL v Kitchenerju. Po tekmi mu je najvi\xc5\xa1ji sodnik lige Carl Voss ponudil profesionalno pogodbo, saj je ravno tedaj Ron Wicks napredoval do glavnega sodnika in se je sprostilo eno mesto linijskega sodnika._NEWLINE_Njegova sodni\xc5\xa1ka kariera se je za\xc4\x8dela 12. oktobra 1964, ko je bil star 27 let. \xc5\xbde samo po 19 tekmah, na katerih je bil delegat, je postal linijski sodnik._NEWLINE_Do sezone 1987, po kateri se je upokojil, je bil zadnji aktivni hokejski sodnik, ki je \xc5\xa1e sodil na tekmah iz obdobja Prvotnih \xc5\xa1est. V celotni karieri je D'Amico zbral 1.689 tekem rednega dela sezone in 247 tekem kon\xc4\x8dnice lige NHL. V svoji karieri je bil znan po izjemni fizi\xc4\x8dni pripravljenosti in mo\xc4\x8di. To je bilo najvidneje, ko je bil primoran ustavljati pretepe na ledu._NEWLINE_Po upokojitvi je postal nadzornik sodnikov lige. Polo\xc5\xbeaj je zasedal do smrti pri starosti 67 let. Umrl je po dolgem boju z levkemijo in kostnim tumorjem._NEWLINE_Verjetno bolj kot kateri koli drugi sodnik je bil D'Amico znan po svojem delu po koncu vsake sezone. Svoj polo\xc5\xbeaj je namre\xc4\x8d izrabljal za organizacijo dobrodelnih prireditev, tako na svojo lastno pest, kot s pomo\xc4\x8djo teni\xc5\xa1kih in golf tekmovanj. Na prireditve je pogosto privabil tudi liga\xc5\xa1ke igralce same._NEWLINE_Leta 1993 je bil sprejet v Hokejski hram slavnih lige NHL._NEWLINE_Njegovi problemi z zdravjem so se za\xc4\x8deli septembra 2002, ko je utrpel sr\xc4\x8dni infarkt in je \xc5\xa1el na operacijo sr\xc4\x8dnega obvoda. Opravljeni testi po operaciji so nakazovali na krvo\xc5\xbeilne nepravilnosti in diagnozo aplasti\xc4\x8dne anemije, ki so vodile do te\xc5\xbeav z \xc5\xbeol\xc4\x8dnimi kamni._NEWLINE_Tik pred smrtjo je D'Amico pri\xc5\xa1el na naslovnice \xc4\x8dasopisov po celi Kanadi, ko je govoril o nizki kakovosti dr\xc5\xbeavnega zdravstvenega sistema. D'Amica so pre\xc5\xbeiveli \xc5\xbeena Dorothy, sinovi Angelo, Jeff in Anthony, in h\xc4\x8derka Tina. Podobno kot njegov o\xc4\x8de je tudi Angelo linijski sodnik v ligi NHL."